Annette Vilhelmsen (SF), 2013-01-29:
Med dette beslutningsforslag foreslår Dansk Folkeparti, at perioden, hvor almindelige borgere må affyre fyrværkeri, forkortes.
Dansk Folkeparti ønsker, at det fremover kun skal være lovligt at affyre fyrværkeri fra den 23. december til den 1. januar kl. 6.00 om morgenen.
I dag er reglerne sådan, at vi må affyre fyrværkeri fra den 1. december til den 5. januar, og salgsperioden er lidt kortere end affyringsperioden, nemlig fra den 1. december til den 31. december.
At salgsperioden ligger inden for affyringsperioden, skyldes et ønske om at undgå forvirring for forbrugerne, så de ikke kan købe fyrværkeri på et tidspunkt, hvor de ikke må skyde det af.
Inden vi går i gang med at drøfte selve beslutningsforslaget, vil jeg lige starte med en lille præcisering.
I forslaget bruges betegnelsen kategori II-fyrværkeri.
Det stammer fra et tidligere regelsæt og dækker derfor ikke helt over det fyrværkeri, som vi tillader i dag.
Jeg antager, at man med forslaget foreslår at afkorte affyringsperioden for forbrugerfyrværkeri, og det vil sige, at det er alt det fyrværkeri, man som forbruger må købe i december måned, dog ikke knaldperler og bordbomber.
Efter det nye regelsæt taler vi så om kategori II-fyrværkeri og visse dele af kategori III-fyrværkeri.
Og med den præcisering vil jeg lige vende tilbage til indholdet af beslutningsforslaget.
Jeg tror, at vi alle sammen kan være enige om, at fejring af nytår skal være flot og festlig.
Men det er ikke meningen, at det skal være til unødig gene for omgivelserne, så kunsten er jo at ramme sådan en god balance mellem en festlig fejring af nytåret og hensynet til både mennesker og dyr i løbet af hele december måned.
De gældende regler er fastsat på baggrund af ulykken i Seest ved Kolding i 2005, så spørgsmålet er, om de regler helt er tidssvarende.
Det er jeg ikke sikker på, og jeg er derfor enig med forslagsstillerne i, at det er relevant at se på, om affyringsperioden og dermed optakten til nytåret eventuelt kan forkortes.
Det er også grunden til, at regeringen allerede er i gang med at se på fyrværkeriloven, og vi er bl.a. ved at se på en mulig afkortelse af affyringsperioden.
Så jeg vil gerne understrege, at det er vigtigt at tænke sig godt om og undersøge alle konsekvenserne, før vi eventuelt gennemfører ændringer i affyringsperioden.
For det første mener jeg, det er vigtigt, at affyringsperioden er sammenfaldende med salgsperioden, og for at undgå forvirring og problemer med at håndhæve loven skal forbrugerne kunne skyde deres fyrværkeri af på samme tidspunkt, som de har købt det.
For det andet kan der, hvis vi både indskrænker salgs- og affyringsperioden, opstå nogle udfordringer, i forhold til hvor store mængder af fyrværkeri der vil skulle transporteres rundt på de danske landeveje i en meget kort periode.
Det er ikke ufarligt at transportere fyrværkeri, og derfor er det, at vi vil undersøge, hvilke sikkerhedsmæssige konsekvenser det kan medføre at afkorte perioden.
For det tredje skal vi se på, hvordan en indskrænkning af salgsperioden vil påvirke erhvervet.
Hvilke konsekvenser får det for deres omsætning?
Vi er nødt til at sætte os ind i konsekvenserne for erhvervslivet, før vi træffer en beslutning, og det er nogle af de ting, den igangværende undersøgelse fokuserer på.
Undersøgelsen forventes afsluttet med udgangen af marts måned i år, og jeg mener, det er vigtigt, at vi afventer resultatet af undersøgelsen, inden vi træffer beslutning om at afkorte affyringsperioden.
Så har vi et kvalificeret grundlag at træffe vores beslutning ud fra, og det gælder både de sikkerhedsmæssige spørgsmål og konsekvenserne for erhvervslivet.
Tidsmæssigt betyder det, at et lovforslag vil kunne fremsættes i næste folketingssamling og få virkning fra december 2014.
Så jeg indstiller derfor, at forslaget på den baggrund ikke støttes, men at vi afventer resultatet af den undersøgelse, som allerede er igangsat, før vi træffer beslutning om en forkortelse af affyringsperioden.